钦定古今图书集成/明伦汇编/家范典/第030卷 > 《祖生诗》揭傒斯
## 钦定古今图书集成/明伦汇编/家范典/第030卷 > 《祖生诗》揭傒斯

“浦城孝子身姓祖，自怜性命如粪土。生才五岁遭乱
离，有母更被官军虏。零丁二十八春秋，母纵得生何
处求。天地茫茫明月恨，江山漠漠白云愁。忽得母书
惊母在，看书未尽泪先流。《书》云流落河南县，河南蹋
遍无由见。唐州境上忽相逢，白发萧萧霜满面。谁知
喜极情转悲，傍人更问初别时。十生万死到今日，始”
为母子东南归。东南迢迢闽山路，入门犹记阶前树。
居人传说尽相看，鸡黍提携竟朝暮。祖生母子真可
怜，少壮离别老大还。同时乡井被兵者，几人骨肉能
生全。愿生母子常寿考，四海昇平永相保。